
Az alumíniumolvasztás során keletkező salakok mennyisége, minősége és ezek összefüggései a fémveszteséggel

Az alumíniumhulladék olvasztása során jelentős mennyiségű salak keletkezhet, és ezzel együtt a gazdaságosságot is érzékenyen érintő fémveszteségek léphetnek fel. Az olvasztóművek jelentős mennyiségű laza, nagy fajlagos felületű alumíniumhulladékot használnak fel betétalkotóként a kohófém mellett, mely szintén jelentős hatással bír a képződő salak mennyiségére. Ugyanakkor a laza szerkezetű oxidláncok között jelentős mennyiségű olvadt fém is megragad. Az olvadt fémet is magával ragadó oxidos salak mennyiségének és fémtartalmának a csökkentésében jelentős potenciális megtakarítások rejlenek.
A fémveszteséget alapvetően a képződött salak mennyisége és összetétele okozza, ezért szükséges volt az ötvözött alumíniumolvadék felületéről származó salakokat vizsgálatok alá venni. Ezeket vizsgálatokat különböző magnézium tartalmú üzemi adagok beolvasztásánál gyűjtött salakmintákon végeztem el a Metallurgiai és Öntészeti Intézetének Kémiai Metallurgiai és Felülettechnikai Tanszékén kialakított laboratóriumi eszközökkel, valamint a Műszaki Anyagtudományi Karon elérhető vizsgáló technikákkal. Az erre a célra kidolgozott laboratóriumi eljárással lehetőségem nyílt a különböző salakok teljes fémtartalmának és annak az olvasztás-mechanikai feldolgozás után kapott frakciók szerinti megoszlását meghatározni. Emellett, az ismert só adalékok hatásának vizsgálatával is foglalkoztam. A feldolgozott salakok általában 60-80 %-os teljes kimutatható fémtartalommal rendelkeztek. A legnagyobb salaktömeg és fémtartalom a legmagasabb magnéziumkoncentrációk esetén adódott. A részletes vizsgálatok során megállapítottam a fémveszteségre vezető fő kémiai és mikroszerkezeti okokat.



